钦定古今图书集成/理学汇编/文学典/第060卷 > 李频
## 钦定古今图书集成/理学汇编/文学典/第060卷 > 李频

按《唐书文艺传》：“李频，字德新，睦州寿昌人。少秀悟，逮
长，庐西山，多所记览。其属辞，于诗尤长，与里人方干
善。给事中姚合名为诗，士多归重。频走千里丐其品，
合大加奖挹，以女妻之。大中八年，擢进士第，调秘书
郎，为南陵主簿。判入等，再迁武功令。于是畿民多籍
神策军，吏以其横类假借，不敢绳以法。频至，有神策”
士尚君庆逋赋六年不送，睅然出入闾里频密擿比伍与竞，君庆叩县廷质，频即械送狱，尽条宿恶，请于
尹杀之，督所负无少贷，豪猾大惊，屏息奉法，县大治。
有六门堰者，𫷷废百五十年。方岁饥，频发官廥庸民
浚渠，按故道，厮水溉田，谷以大稔。懿宗嘉之，赐绯衣
银鱼。俄擢侍御史，守法不阿徇。迁累都官员外郎，表
丐建州刺史。既至，以礼法治下，更布条教。时朝政乱
盗兴，相椎敓，而建赖频以安。卒官下，丧归，父老相与
扶柩葬永乐州，为立庙棃山，岁祠之。天下乱，盗发其
冢，寿昌人随加封掩云。